b'\n_START_ARTICLE_\nChristiana Figueres\n_START_SECTION_\nPerhe\n_START_PARAGRAPH_\nFigueres syntyi San Jos\xc3\xa9ssa vuonna 1956. H\xc3\xa4nen is\xc3\xa4ns\xc3\xa4 oli kolme kertaa Costa Rican presidenttin\xc3\xa4 toiminut Jos\xc3\xa9 Figueres Ferrer, joka tunnetaan my\xc3\xb6s Costa Rican demokratian perustajana. Christianan \xc3\xa4iti oli Yhdysvalloissa syntynyt Karen Olsen Beck, joka toimi Costa Rican Israelin-suurl\xc3\xa4hettil\xc3\xa4\xc3\xa4n\xc3\xa4 ja kansanedustajana. Figueresit saivat nelj\xc3\xa4 lasta. Christianan isoveli Jos\xc3\xa9 oli 1994\xe2\x80\x931998 Costa Rican presidentti.\n_START_SECTION_\nOpiskelu ja ura\n_START_PARAGRAPH_\nFigueres opiskeli antropologia Swarthmore Collegessa. Maisterin tutkintonsa h\xc3\xa4n suoritti sosiaaliantropologiasta London School of Economicsissa._NEWLINE_Figueres aloitti virkamiesuran vuonna 1982 Bonnissa, miss\xc3\xa4 h\xc3\xa4n ty\xc3\xb6skenteli Costa Rican Saksan-suurl\xc3\xa4hetyst\xc3\xb6ss\xc3\xa4. H\xc3\xa4n toimi 1987\xe2\x80\x931988 Costa Rican suunnitteluministeri\xc3\xb6n kansainv\xc3\xa4lisen yhteisty\xc3\xb6n johtajana ja 1988\xe2\x80\x931990 maatalousministerin henkil\xc3\xb6st\xc3\xb6p\xc3\xa4\xc3\xa4llikk\xc3\xb6n\xc3\xa4._NEWLINE_Figueres siityi ymp\xc3\xa4rist\xc3\xb6diplomatiaan vuonna 1994, kun h\xc3\xa4nest\xc3\xa4 tuli Amerikan valtioiden j\xc3\xa4rjest\xc3\xb6n alaisen Renewable Energy in the Americas -aloitteen johtaja. H\xc3\xa4n perusti vuonna 1995 yleishy\xc3\xb6dyllisen Center for Sustainable Development of the Americas -j\xc3\xa4rjest\xc3\xb6n, jonka kautta h\xc3\xa4n ty\xc3\xb6skenteli latinalaisessa Amerikassa kansallisten ilmastonmuutosohjelmien parissa. Figueres johti j\xc3\xa4rjest\xc3\xb6\xc3\xa4 vuoteen 2003 saakka._NEWLINE_Figueres toimi 1995\xe2\x80\x932009 YK:ssa Costa Rican edustajistossa ilmastonmuutoskeskusteluissa. Ura YK:ssa jatkui, kun Ban Ki-moon nimitti h\xc3\xa4net vuonna 2010 ilmastonsuojelun puitesopimuksen p\xc3\xa4\xc3\xa4sihteeriksi. H\xc3\xa4net valittiin toiselle kolmivuotiskaudelle hein\xc3\xa4kuussa 2013._NEWLINE_Figueres vastasi p\xc3\xa4\xc3\xa4sihteerin\xc3\xa4 eri tahojen tuomista yhteen ilmastosopimusta varten. H\xc3\xa4nen kaudellaan saatiin aikaan Pariisin ilmastosopimus, joka astui voimaan enn\xc3\xa4tyksellisesti alle vuodessa. Figuresia on kehuttu uudenlaisesta yhteisty\xc3\xb6n diplomatiasta.'